b'\n_START_ARTICLE_\nGjertrud Rasch\n_START_SECTION_\nFamilie og oppvekst\n_START_PARAGRAPH_\nGjertrud Rasch var datter av Kv\xc3\xa6fjords bondelensmann Niels Nielsen Rasch, som drev den viktige g\xc3\xa5rden Vebostad og jektefart derfra. I oppveksten m\xc3\xa5 hun derfor ha v\xc3\xa6rt vitne til b\xc3\xa5de hekseridommen over Johanne Nilsdatter og til konflikten mellom faren og den selvoppnevnte bondelensmannen Anders Jensen Fjeresl\xc3\xb8v, en konflikt som f\xc3\xb8rte til b\xc3\xa5de h\xc3\xa5ndgemeng og store b\xc3\xb8ter for Niels Rasch._NEWLINE_Familien hadde tilknytning til fogd Poul Hansen Egede i Harstad, og fogdens s\xc3\xb8nn Hans Egede gikk i prestel\xc3\xa6re hos sogneprest Peder Hind, som var hans onkel, i Kv\xc3\xa6fjord. Etter at Poul Egede d\xc3\xb8de i gjeld i 1706 ble alliansen mellom familiene enda viktigere, og Gjertrud og Hans Egede giftet seg da hun var 34 \xc3\xa5r gammel og han var 21.\n_START_SECTION_\nPrestekone i V\xc3\xa5gan\n_START_PARAGRAPH_\nHans Egede fikk et prestekall i V\xc3\xa5gan, hvor ekteskapet med Gjertrud br\xc3\xb8t tradisjonen om at den nye presten skulle gifte seg med presteenka. Tida i V\xc3\xa5gan gikk med til forberedelser til ektemannens misjonskall om \xc3\xa5 reise til Gr\xc3\xb8nland. Reisen ble muliggjort blant annet med hjelp fra Gjertruds bror Niels Rasch, som drev handelsfart og fangst. Selv om Gjertrud fra f\xc3\xb8rst ikke \xc3\xb8nsket at familien med fire sm\xc3\xa5 barn skulle legge ut p\xc3\xa5 reisen, var hun den som senere st\xc3\xb8ttet ektemannen da han var motl\xc3\xb8s, og hun hadde stor lit til Gud.\n_START_SECTION_\nGr\xc3\xb8nland\n_START_PARAGRAPH_\nI 1718 reiste Hans og Gjertrud Egede til Bergen, og i 1721 videre til Gr\xc3\xb8nland, hvor de ikke m\xc3\xb8tte etterkommere etter norr\xc3\xb8ne bosettere, som ventet, men begynte \xc3\xa5 misjonere blant inuittene. Forholdene var vanskelige, p\xc3\xa5 den danske kolonien som de grunnla m\xc3\xa5tte det rasjoneres strengt. Til \xc3\xa5 begynne med bodde familien Egede i en jordgamme. Kontakten med Europa og Danmark f\xc3\xb8rte til en stor koppeepidemi. I denne n\xc3\xb8den viste Gjertrud en stor godhet og omsorg for inuittene. Denne omsorgen har gjort at hun og ektemannen blir satt pris p\xc3\xa5 i Gr\xc3\xb8nlands historie selv om kolonialiseringen ogs\xc3\xa5 hadde negative sider \xe2\x80\x93 deriblant koppeepidemien._NEWLINE_Gjertrud Rasch d\xc3\xb8de utmattet p\xc3\xa5 Gr\xc3\xb8nland 21. desember 1735, og ble gravlagt fra Nicolaikirken i K\xc3\xb8benhavn 5. oktober 1736. I 1946 eller 1947 ble det reist en minnestein p\xc3\xa5 hjemg\xc3\xa5rden Vebostad, og Gr\xc3\xb8nlands nye kirke har f\xc3\xa5tt navnet Gertrud Rasks kirke'